Busdrywer geloof vir goeie daadv.l.n.r. Steve en Sharon Russak, Siphelo en Brett Heron (Foto: Stad Kaapstad) ŉ MyCiTi-busbestuurder van die Wes-Kaap is dié week vereer nadat hy ŉ vrou met haar handsak, waarin talle waardevolle items soos onder meer haar trouring was, herenig het. Sharon Russak van Seepunt in Kaapstad het Siphelo Maqubela, die busbestuurder, as haar held bestempel. Russak het glo sonder haar wete haar handsak Maandag langs die pad laat val toe sy uit haar motor geklim het. Maqubela, wat aan diens was en langs die 108 MyCiTi-roete gery het, het dié handsak langs die pad opgemerk, langs die pad stilgehou en haar handsak opgetel. Hy het daarna glo eers die roete voltooi. “Toe ek die handsak oopmaak en die juwele daarbinne sien, het ek bang geraak,” het Maqubela in ŉ verklaring van die Stad Kaapstad gesê. “Ek het geweet ek sal die handsak met sy eienares móét herenig. Ek het nie Facebook nie, so ek het een van die passasiers gevra om Sharon te probeer opspoor deur die naam op haar ID-kaart te gebruik. Die passasier het haar toe via Facebook laat weet dat haar handsak in my besit is en ek het my selfoonnommer vir haar gegee.” Russak het nog nie besef haar handsak word vermis totdat sy ŉ boodskap van Maqubela ontvang het nie. “Ek was pas uit ŉ vergadering toe ek die boodskap sien om met iemand kontak te maak in verband met my handsak. Ek het eers gedink dat iemand die handsak by my moes gesteel het, want hoekom sou ŉ busbestuurder my handsak by hom hê?” Russak se man het Maqubela by ŉ bushalte in Houtbaai ontmoet waar hy die handsak aan hom oorhandig het. “Alles was binne my handsak: my trouring, ŉ tweede ring en baie waardevolle oorbelle wat ongelooflik sentimentele waarde vir my het. Ek bedank hom vir sy eerlikheid. Hy is ŉ aanwins vir MyCiTi en het my boonop weer laat glo dat daar wel goeie en eerlike mense daarbuite is.” Sy vertel haar man was aanvanklik omgekrap omdat sy haar handsak verloor het. Maqubela het tergend hierop gesê: “Ja, ek het hulle huwelik gered.” Brett Herron, burgemeesterskomiteelid vir vervoer en stedelike ontwikkeling, het dié week ŉ sertifikaat aan Maqubela oorhandig om hom vir sy eerlikheid te bedank. Herron hoop dié daad herstel mense se geloof in die mensdom. Hy bestempel dit ook as ŉ bewys van die soort diens wat MyCiTi lewer.